
Egy beruházás értékelése az állattenyésztési ágazatban II. – Fejőrobot-bevezetés értékelése kockázatkezelő módszerekkel

Kulcsszavak: beruházásértékelés; agrárberuházás; érzékenységvizsgálat; fejőrobot; tejtermelés
Jelen dolgozat egy nagy volumenű kutatás negyedik eleme, melyben a szerző arra keresi a választ, hogy vajon megvalósíthatónak minősíthető-e a Kócsag Kft. esetében az eddigi modell finomítása és fejlettebb-, kockázatértékelő beruházásértékelési módszerek alkalmazása mellett a fejőrobot technológia bevezetése?

A hazai tejszektor helyzetének fényében nem vitatható az innováció elengedhetetlen jellege az ágazatban, ami a szükséges beruházások méretének és a megtérülés sajátosságainak tükrében igen nagy feladatot jelent a tejtermelő vállalatoknak. Az automata fejőrobotok bevezetésével ugyanakkor megszüntethető a folyamatos működési bizonytalanság, miközben a termelés hatékonysága nagymértékben növekszik, ezért a robotos fejésre való áttérés meghatározó fontosságú lehet a szarvasmarhatenyésztés hosszú távú fenntarthatósága tekintetében.

Az elméleti keretrendszer tisztázását és az adatbázis kialakítását követően először a kalkulatív kamatláb újraszámítása történt meg, mely folyamat az átdolgozott módszertannak köszönhetően egy valóban adekvát diszkontrátát eredményezett.

A forgatókönyv elemzés megmutatta, hogy a beruházás hatásainak pontatlan becslése szélsőséges esetben katasztrofális következményekkel járhat a vállalatra nézve. Ezután pedig az érzékenységvizsgálat és a nyereségküszöb-elemzések rávilágítottak, hogy a projekt gazdaságossága legfőképpen a termelt tej értékesítéséből származó árbevétel és a takarmányköltségek változására érzékeny. Ezen termelési tényezők alakulásában várható hatások minél pontosabb megbecslése tehát kardinális jelentőségű.

Az EKÖP-24-2 számú projekt a Kulturális és Innovációs Minisztérium Nemzeti Kutatási Fejlesztési és Innovációs Alapból nyújtott támogatásával, az EKÖP-24-2-BME-165 pályázati program finanszírozásában valósult meg.



